|  |
| --- |
| ΕΚΑΕΡΓΑΤΟΫΠΑΛΛΗΛΙΚΟ ΚΕΝΤΡΟ ΑΘΗΝΑΣ |

**Ταχ. Διεύθ.:** Γ’ Σεπτεμβρίου 48Β, 104 33, Αθήνα ■ **Τηλ.:** 210 88 36 918 ■

■Web Site: **www.eka.org.gr** ■ e-mail:**eka.press@gmail.com** ■

Αρ. Πρωτ.: 2432 Αθήνα, 30/11/2020

Προς

τα Σωματεία Μέλη του ΕΚΑ

**ΔΙΕΥΚΡΙΝΗΣΕΙΣ ΓΙΑ ΤΗ ΧΟΡΗΓΗΣΗ ΑΔΕΙΑΣ ΣΕ ΕΡΓΑΖΟΜΕΝΟΥΣ ΣΕ ΑΝΑΣΤΟΛΗ ΚΑΙ ΕΝΤΑΓΜΕΝΟΥΣ ΣΤΟ ΣΥΝ-ΕΡΓΑΣΙΑ**

Συνάδελφοι,

Το Εργατικό Κέντρο Αθήνας, ενημερώνει τα μέλη του και γενικότερα τον κόσμο της εργασίας, ότι, μετά από ερώτημα που υποβλήθηκε από την Ομοσπονδία Προσωπικού Αεροπορικών Μεταφορών (Ο.Π.Α.Μ.) προς το Υπουργείο Εργασίας σχετικά με τους όρους χορήγησης της άδειας και του επιδόματος αδείας σε εργαζόμενους των οποίων η σύμβαση έχει τεθεί, οποτεδήποτε εντός του 2020, σε αναστολή, ή είναι ενταγμένοι στο μηχανισμό «ΣΥΝ-ΕΡΓΑΣΙΑ», το Υπουργείο Εργασίας απάντησε με το έγγραφο που επισυνάπτεται αυτούσιο.

Τα βασικά σημεία των θεμάτων που έθεσε η ΟΠΑΜ και αφορούν μεγάλη μερίδα των εργαζομένων και στα οποία πήρε θέση το Υπουργείο, είναι τα εξής:

* Οι συμβάσεις εργασίας των εργαζομένων που εντάσσονται στο ΣΥΝ-ΕΡΓΑΣΙΑ, παραμένουν πλήρους απασχόλησης και αυτοί δικαιούνται όλη την άδεια και το επίδομα αδείας που θα λάμβαναν αν δεν υπήρχε το πρόγραμμα αυτό.
* Εφόσον οι εργαζόμενοι αυτοί πάρουν την άδεια κατά το χρόνο ισχύος του προγράμματος ΣΥΝ-ΕΡΓΑΣΙΑ, τότε η άδεια θα χρεωθεί σε εργάσιμες ημέρες, δηλ. σε μέρες κατά τις οποίες θα παρείχαν (με βάση το πρόγραμμα) εργασία. Στην περίπτωση αυτή οι αποδοχές αδείας θα υπολογιστούν με βάση τις πραγματικά καταβαλλόμενες αποδοχές του διαστήματος αυτού.
* Αν οι εργαζόμενοι αυτοί λάβουν την άδεια μετά την ένταξή του στο ΣΥΝ-ΕΡΓΑΣΙΑ, οι αποδοχές αδείας και επιδόματος θα είναι πλήρεις.
* Εργαζόμενοι σε αναστολή σύμβασης **δικαιούνται όλη την προβλεπόμενη άδεια** αφού ο χρόνος αναστολής της σύμβασης υπολογίζεται ως χρόνος εργασίας.
* Η άδεια μπορεί να χορηγηθεί **μόνο μετά την αναστολή και όχι κατά τη διάρκειά της, δεν επιτρέπεται δηλ. «συμψηφισμός» των ημερών αναστολής και ημερών αδείας**
* Οι αποδοχές αδείας και επιδόματος είναι οι κανονικές, δηλ. αυτές που θα δικαιούνταν ούτως ή άλλως οι εργαζόμενοι αν δεν είχε τεθεί σε αναστολή η σύμβαση εργασίας τους.

Θυμίζουμε ότι η τροπολογία του Υπουργείου Εργασίας που έχει ενταχθεί στο νομοσχέδιο που συζητείται τις ημέρες αυτές, προβλέπει ότι επιχειρήσεις - εργοδότες που απασχολούν εργαζόμενους των οποίων η σύμβαση εργασίας έχει τεθεί σε αναστολή από τον Μάρτιο του 2020 και συνεχίζει να τελεί σε αναστολή αδιαλείπτως ή κατά διαστήματα μέχρι την 31η Δεκεμβρίου 2020, δύνανται κατά παρέκκλιση των σχετικών διατάξεων περί ετήσιας κανονικής αδείας, να μεταφέρουν το σύνολο ή το υπόλοιπο των δικαιούμενων ημερών της ετήσιας κανονικής άδειας του έτους 2020, έως και την 30η Ιουνίου 2021.

Για το Δ.Σ.

|  |  |
| --- | --- |
| Ο Πρόεδρος | Ο Γεν. Γραμματέας |
| Γεώργιος Μυλωνάς | Κωνσταντίνος Κουλούρης |